Roman Jurievič Ľašenko

Roman Jurievič Ľašenko (; 2. máj 1979, Murmansk, Sovietsky zväz – † 6. júl 2003, Antalya, Turecko) bol ruský hokejový útočník, hráč klubov NHL Dallas Stars a New York Rangers. V lete 2003, počas dovolenky v Turecku, spáchal samovraždu obesením.

 Hokejová kariéra 

 Klubová kariéra 
Ľašenko započal profesionálnu kariéru v sezóne 1995/96, kedy začal nastupovať za rezervný výber tímu Torpedo Jaroslavľ v druhej ruskej lige. Už v nasledujúcej sezóne sa etabloval v prvom tíme pôsobiacom v najvyššej súťaži. Za Jaroslavľ nastupoval do roku 1999, výraznejší tímový úspech nezaznamenal, ale počas svojej anabázy prešiel draftom NHL. Zvolil si ho klub Dallas Stars v druhom kole na vstupnom drafte 1997.

Pred štartom sezóny 1999/2000 sa dohodol na nováčikovskom kontrakte s týmto klubom, bol to jeho prvý zahraničný angažmán. V najlepšej hokejovej lige sveta nastúpil ešte v tej istej sezóne, v základnej časti stihol odohrať 58 zápasov s bilanciou 6+6. Zopár zápasov pridal aj v nižšej lige IHL, v drese záložného tímu Michigan K-Wings, ale pred štartom play-off sa vrátil na hlavnú súpisku Dallasu Stars.

Vyraďovacia časť mu vyšla, nastupoval v druhej formácii a zaradil sa medzi rozdielových hráčov mužstva. Zaskvel sa hneď v otváracom zápase play-off, strelil víťazný gól zápasu a poslal Dallas do vedenia v sérii proti Edmontonu Oilers. Najväčšiu slávu zožal v konferenčnom finále proti Coloradu Avalanche. Séria bola nerozhodná 3:3 na zápasy a natiahla sa do rozhodujúceho siedmeho zápasu. V dôležitom zápase strelil Ľašenko tretí gól svojho mužstva pri konečnej výhre 3:2. Jeho presný zásah rozhodol o tom, že Dallas Stars, obhajca titulu z predošlej sezóny, sa po roku vrátil do finálových bojov. K obhajobe titulu ale nedošlo, Stanley Cup vyhralo mužstvo New Jersey Devils v šesťzápasovej sérii. Ľašenko vo svojej premiérovej sezóne odohral 16 zápasov v play-off, strelil dva góly a na jeden ďalší prihrával.

V nasledujúcom ročníku 2000/01 odohral v základnej časti 60 stretnutí, zapísal deväť bodov a Dallas Stars postúpil do play-off, ale Ľašenko vo vyraďovacej časti nezastával tak prominentnú úlohu ako rok predtým. Tréneri ho nasadili do jediného zápasu, nedbajúc na naliehania spoluhráčov, ktorí si Ľašenka obľúbili, a lobovali za to, aby Rus hrával častejšie. Dallas Stars vypadol v druhom kole.

Sezóna 2001/02 bola z Ľašenkovho pohľadu turbulentná, vystriedal až štyri kluby. Za Dallas Stars odohral iba štyri zápasy v NHL, ďalších 58 štartov stihol pridať v rezervnom tíme Utah Grizzlies v lige AHL. V marci 2002 bol vymenený do tímu New York Rangers spoločne so spoluhráčom Martinom Ručínským, opačným smerom putovala dvojica Manny Malhotra a Barrett Heistein. Za Rangers odohral 15 zápasov v NHL, ale pred štartom play-off sa presunul naspäť do AHL. Mal vypomôcť rezervnému tímu Hartford Wolf Pack, ale ten vypadol už v prvom kole.

V ročníku 2002/03, Ľašenkovom poslednom, pridal posledné dva zárezy v NHL, prevažnú časť sezóny strávil v AHL, v drese Hartfordu. Ľašenko si pevné miesto na súpiske Rangers nikdy nevybojoval, ale podľa jeho športového agenta bol o hokejistu v čase jeho smrti záujem ako medzi klubmi klubmi z rodného Ruska, tak aj medzi mužstvami z NHL.

 Reprezentačná kariéra 
Ľašenko reprezentoval Rusko na majstrovstvách sveta hráčov do 20 rokov hneď trikrát, získal kompletnú medailovú zbierku. Pri premiérovej účasti na turnaji v roku 1997 patril medzi najmladších hráčov na súpiske a bral bronzovú medailu. V 1998 získal striebro a v 1999, už ako matador a kapitán tímu, doviedol Rusko k titulu juniorských majstrov sveta.

V seniorskej reprezentácii stihol jediný turnaj, štartoval na MS vo Švédsku v 2002. Odohral všetkých deväť zápasov na šampionáte a dvomi bodmi pomohol Rusku k postupu do finále. Získal striebornú medailu po prehre so Slovenskom. Za úspešné reprezentovanie krajiny mu udelili štátne vyznamenanie.

 Smrť 
Ľašenko spáchal samovraždu v hotelovej izbe v Antalyi počas dovolenky s rodinou. Najskôr sa pokúsil podrezať si žily, ale napokon sa obesil. Zanechal po sebe list na rozlúčku, v ktorom sa okrem iného ospravedlňoval hotelovému personálu za spôsobený neporiadok. Roman Jurievič Ľašenko zomrel vo veku nedožitých 24 rokov.

 Referencie 

Kategória:Ruskí hokejisti
Kategória:Ruskí hokejoví útočníci
Kategória:Hráči Dallas Stars
Kategória:Hráči Hartford Wolf Pack
Kategória:Hráči Lokomotiv Jaroslavľ
Kategória:Hráči New York Rangers
Kategória:Hokejisti draftovaní klubom Dallas Stars
Kategória:Obete samovrážd